Normizacijska strategija EU-a Utvrđivanjem globalnih normi do otpornog, zelenog i digitalnog jedinstvenog tržišta EU-a

Normizacijska strategija EU-a

Utvrđivanjem globalnih normi do otpornog, zelenog i digitalnog jedinstvenog tržišta EU-a

I.Uvod – Uloga normi u poticanju vrijednosti, ciljeva politike i regulatorne provedbe EU-a

Norme su temelj jedinstvenog tržišta EU-a. Tijekom prethodnih 30 godina europski normizacijski sustav donio je više od 3600 usklađenih normi na temelju kojih proizvođači mogu dokazati usklađenost s pravom EU-a i mnoštvo drugih europskih normi i tehničkih specifikacija kojima se promiču sigurnost građana EU-a i zaštita okoliša. Europske norme iznimno su korisne za poduzeća i potrošače jer stvaraju jednake uvjete na jedinstvenom tržištu za poduzeća i povećavaju povjerenje potrošača.

Europska normizacija odvija se u kontekstu rastuće globalne konkurencije. Mnoge treće zemlje zauzele su odlučan stav prema normizaciji i tako svojim industrijama omogućuju konkurentsku prednost u pogledu pristupa tržištu i uvođenja novih tehnologija.

Konkurentnost i tehnološki suverenitet Europe, kapacitet za smanjivanje ovisnosti i zaštita vrijednosti EU-a, uključujući naše društvene i ekološke ciljeve, ovisit će o uspješnosti europskih aktera u normizaciji na međunarodnoj razini. To podrazumijeva ne samo dobre normizacijske vještine u industriji i akademskoj zajednici već traži i da europski normizacijski sustav postane prilagodljiviji, fleksibilniji i fokusiraniji na predviđanje potreba za normizacijskim aktivnostima.

Istovremeno se mora odgovoriti na sve brži tempo inovacija pa brzo izrađivati norme, a da pri tome ne bude ugrožena njihova visoka kvaliteta. Drugi, često privatni i izvaneuropski industrijski vođeni konzorciji učinkovitiji su i brži u razvoju normi. Posebno je često da europski normizacijski sustav ne uspije pravodobno donijeti norme kad je riječ o novim tehnologijama i tehnologijama u nastajanju, zbog čega gubi važnu prednost koja proizlazi iz bivanja prvim u nekom području.

Iako je europska normizacija bila uspješna u stvaranju jedinstvenog tržišta EU-a, zanemarivanje strateške važnosti normi dovelo je u pitanje vodstvo EU-a u donošenju normi. To se mora promijeniti. Uzimajući u obzir povratne informacije o planu, u ovoj se strategiji predlaže niz mjera za vraćanje normi u središte otpornog, zelenog i digitalnog jedinstvenog tržišta EU-a te jačanje globalne uloge europskog normizacijskog sustava.

II.Doprinos europskog normizacijskog sustava dvostrukoj zelenoj i digitalnoj tranziciji te otpornosti jedinstvenog tržišta

Digitalna i zelena tranzicija industrija EU-a te učinkovito i otporno jedinstveno tržište počivaju na normizacijskom sustavu u kojem se na odgovarajući način odražavaju prioriteti politika EU-a. Ambicije EU-a da postigne klimatski neutralno, otporno i kružno gospodarstvo ne mogu se ostvariti bez europskih normi za metode ispitivanja, sustave upravljanja i interoperabilna rješenja. U svjetskoj trci za digitalnim vodstvom za konkurentnost EU-a ključno je biti u stanju definirati globalno relevantne međunarodne norme za digitalne proizvode, procese i usluge. Ukratko, političke ambicije EU-a u pogledu otpornog, zelenog i digitalnog gospodarstva ne mogu se ispuniti ako pripadajuće norme definiraju akteri u drugim dijelovima svijeta.

Stoga se Europska unija, uz kontinuirani rad na normizaciji u svim industrijskim ekosustavima, suočava s hitnim normizacijskim pitanjima, tj. područjima u kojima će u sljedećih nekoliko godina biti potrebne norme kako bi se izbjegle strateške ovisnosti te kako bi EU preuzeo globalno vodstvo u području zelenih i digitalnih tehnologija. Na temelju analize strateških ovisnosti u ažuriranoj industrijskoj strategiji te doprinosa dionika u okviru industrijskih saveza utvrđeno je da hitno treba izraditi norme u sljedećim ključnim strateškim područjima: norme za otklanjanje postojećih prepreka u proizvodnji cjepiva i lijekova protiv bolesti COVID-19; norme za recikliranje kritičnih sirovina; norme za uvođenje lanca vrijednosti čistog vodika; norme kojima se promiče niskougljični cement s obzirom na njegov znatan potencijal za uštedu emisija; norme za certificiranje čipova u smislu sigurnosti, autentičnosti i pouzdanosti te podatkovne norme kojima se poboljšavaju interoperabilnost podataka, razmjena podataka i ponovna uporaba podataka za potporu zajedničkim europskim podatkovnim prostorima.

Komisija će predložiti niz mjera kako bi odgovorila na ta hitna pitanja i potrebe u području normizacije te lakše prepoznavala i predviđala takva pitanja i potrebe u budućnosti.

Prvo, Komisija će odmah reagirati na prethodno navedena hitna normizacijska pitanja, kako je navedeno u Godišnjem programu rada Unije za normizaciju 2022. Komisija će podnijeti zahtjeve za normizaciju, pravodobno surađivati s odgovarajućim zajednicama dionika i poduprijeti taj rad financijskim sredstvima. Komisija poziva europske organizacije za normizaciju da bez odgode daju prednost radu na tim pitanjima.

Drugo, u okviru novog foruma na visokoj razini okupit će se predstavnici država članica, europskih organizacija za normizaciju i nacionalnih tijela za normizaciju, industrije, civilnog društva i akademske zajednice kako bi pomogli u određivanju prioriteta, savjetovali o budućim potrebama za normizacijom, koordinirali djelotvorno zastupanje europskih interesa u (međunarodnim) forumima za normizaciju te osigurali da aktivnosti europske normizacije pridonose cilju da gospodarstvo EU-a postane zelenije, digitalnije, pravednije i otpornije. Forum će uz to raditi na unapređenju tehničkog stručnog znanja i vještina u području normi. Posebne podskupine vodit će rad na operativnoj razini. Forum na visokoj razini blisko će surađivati s postojećim stručnim skupinama kao što su Industrijski forum, Odbor za inovacije u području podataka, industrijski savezi i Europski forum za istraživanja u području sigurnosti. Time će se omogućiti da normizacijska zajednica brže i bolje reagira u skladu s potrebama inovatora i korisnika. Sudjelovanje Europskog parlamenta i Vijeća u raspravi o prioritetima normizacije u EU-u ključno je za osiguravanje političkog dijaloga, a potaknut će se godišnjim događanjem na visokoj razini.

Treće, Komisija će zajedno s forumom na visokoj razini započeti postupak preispitivanja postojećih normi kako bi se utvrdile potrebe za revizijama postojećih ili izradom novih normi radi ostvarivanja ciljeva europskog digitalnog desetljeća te ojačala otpornost jedinstvenog tržišta.

Četvrto, Komisija će uspostaviti centar izvrsnosti EU-a za norme kako bi se na tehničkoj razini bolje koordiniralo i iskoristilo postojeće stručno znanje o normizaciji raspršeno unutar Komisije, agencija EU-a i zajedničkih poduzeća. U bliskoj suradnji s državama članicama centar će raditi na predviđanju budućih potreba za normizacijom, podržavati rad u prioritetnim područjima normizacije i pratiti međunarodne aktivnosti normizacije. Centar će omogućiti bolje odgovaranje na zahtjeve javnog sektora za izradu smjernica i specifikacija u područjima kao što su elektronička osobna iskaznica, e-uprava i europska infrastruktura za usluge lanaca blokova. Komisija će uspostaviti funkciju glavnog službenika za normizaciju koji će usmjeravati rad centra izvrsnosti te općenito nadzirati i koordinirati različite normizacijske aktivnosti u cijeloj Komisiji.

Peto, Komisija će u suradnji s europskim organizacijama za normizaciju raditi na rješenjima i postaviti jasne ciljeve za ubrzanje svakog koraka u procesu razvoja normi koje su temelj provedbe zakonodavstva EU-a. Da bi se to postiglo, sve će se strane trebati dodatno potruditi. To uključuje poboljšanje sukladnosti novoizrađenih normi s pravom EU-a kako bi se olakšalo njihovo pravovremeno donošenje. Nadalje, nužno je da europske organizacije za normizaciju skrate vrijeme između donošenja usklađene norme i njezine službene dostave Komisiji. Iako se razdoblje od dostave norme do objave upućivanja na nju u Službenom listu Europske unije skratilo tijekom 2020. i 2021., Komisija će nastojati ubrzati objavljivanje normi bez zanemarivanja svoje odgovornosti da provjerava jesu li u skladu s pravom EU-a.